Predkladacia správa

Vedúci Úradu vlády SR na základe bodu 7 úlohy na mesiac apríl 2014 Plánu legislatívnych úloh vlády SR na rok 2014 predkladá návrh zákona o príspevku poskytovanom z európskych štrukturálnych a investičných fondov a o zmene a doplnení niektorých zákonov podľa novoprijatých relevantných nariadení Európskej únie a finančného rámca pre obdobie 2014 – 2020. 
Hlavným gestorom v rámci Slovenskej republiky je Úrad vlády Slovenskej republiky, ako Centrálny koordinačný orgán, spolugestormi sú Ministerstvo pôdohospodárstva a rozvoja vidieka Slovenskej republiky za oblasť poľnohospodárskych fondov a Ministerstvo financií Slovenskej republiky za oblasť finančného riadenia a vládneho auditu.
Od roku 2014 začína nové programové obdobie, ktorým dochádza k zmene viacerých pravidiel implementácie fondov EÚ, ktoré sú na úrovni Európskej únie upravené v nových nariadeniach. Z tohto dôvodu je potrebné nastaviť, resp. upraviť riadiace, implementačné a kontrolné mechanizmy v podmienkach SR. Návrh zákona určuje postavenie a právomoci jednotlivých orgánov v procese využívania príspevkov z fondov Európskej únie, základné princípy riadenia a kontroly a procesné ustanovenia pri rozhodovaní o žiadosti. S ohľadom na dĺžku legislatívneho procesu sa účinnosť navrhuje na 1. november 2014 okrem niektorých ustanovení súvisiacich s vysporiadaním finančných vzťahov a správou pohľadávok, ktoré nadobudnú účinnosť 1. januára 2015.
Súčasťou predloženého návrhu zákona sú aj novely súvisiacich právnych predpisov. Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov upravuje ustanovenia súvisiace s kontrolou poskytovaných finančných prostriedkov z európskych štrukturálnych a investičných fondov na programové obdobie 2014 - 2020. Zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov obsahuje úpravu poskytovania pomoci a podpory z fondov Európskej únie relevantnú pre programové obdobie 2007 – 2013. Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov sa novelizuje z dôvodu zmeny finančných tokov a efektívnejšieho čerpania prostriedkov Európskej únie v novom programovom období 2014 – 2020. 
Návrh zákona o príspevku poskytovanom z európskych štrukturálnych a investičných fondov a o zmene a doplnení niektorých zákonov je v súlade s Ústavou Slovenskej republiky a právnym poriadkom Slovenskej republiky, medzinárodnými zmluvami, ktorými je Slovenská republika viazaná, ako aj s právom Európskej únie.
  Návrh zákona nemá vplyv na štátny rozpočet, rozpočet verejnej správy, podnikateľské prostredie, životné prostredie ani sociálny vplyv, návrh zákona má pozitívny vplyv na informatizáciu spoločnosti. V súlade s čl. 12 ods. 3 Legislatívnych pravidiel vlády SR nebolo vykonané predbežné pripomienkové konanie.
 Návrh zákona bol predmetom medzirezortného pripomienkového konania, vyhodnotenie je súčasťou predloženého materiálu. Návrh zákona sa predkladá bez rozporov. 
Návrh zákona nemá byť predmetom vnútrokomunitárneho pripomienkového konania.
Návrh zákona bol prerokovaný v Hospodárskej a sociálnej rade SR, ktorá súhlasila s predloženým návrhom zákona bez pripomienok a odporučila ho na ďalšie legislatívne konanie.